Keywords

Summary



Keywords

1. Socialna varnost – Delavci migranti – Ureditev Unije – Področje osebne uporabe – Pogoj – Zaposlena ali samozaposlena oseba v smislu Uredbe št. 1408/71 – Pojem – Oseba, zavarovana v okviru sistema socialne varnosti države članice

(Uredba Sveta št. 1408/71, kakor je bila spremenjena z Uredbo št. 1399/1999, člena 2 in 4(1))

2. Socialna varnost – Delavci migranti – Dajatve za sirote – Pravila Unije – Predmet – Določitev prava, ki se uporablja

(Uredba Sveta št. 1408/71, kakor je bila spremenjena z Uredbo št. 1399/1999, člena 78(2)(a) in (b) ter 79(1), prvi pododstavek)

3. Socialna varnost – Delavci migranti – Pristojnost držav članic, da organizirajo svoje sisteme socialne varnosti – Meje – Spoštovanje prava Unije

(Uredba Sveta št. 1408/71, kakor je bila spremenjena z Uredbo št. 1399/1999)

4. Socialna varnost – Delavci migranti – Dajatve za sirote – Dajatve v breme države stalnega prebivališča – Seštevanje dob, potrebnih za pridobitev pravice do dajatev – Nacionalna ureditev, ki določa upoštevanje zavarovalnih dob in dob zaposlitve, ki jih je v drugi državi članici dopolnil le pokojni roditelj, ne pa preživeli roditelj – Nedopustnost

(Členi 21 PDEU in od 45 PDEU do 48 PDEU; Uredba Sveta št. 1408/71, kakor je bila spremenjena z Uredbo št. 1399/1999, členi 72, 78(2)(b) in 79(1), drugi pododstavek, točka (a))

Summary

1. Glej besedilo odločbe.

(Glej točke od 28 do 30.)

2. Člen 78 Uredbe št. 1408/71 v različici po spremembi in posodobitvi z Uredbo št. 118/97, kakor je bila spremenjena z Uredbo 1399/1999, glede na besedilo svojega odstavka 2(a) in (b)(i) res ureja samo pravico do dajatev za siroto pokojne zaposlene ali samozaposlene osebe. Tudi člen 79(1), prvi pododstavek, te uredbe se v zvezi z izplačilom dajatev glede na svoje besedilo nanaša samo na položaj pokojnika.

Vendar je v teh določbah zgolj navedeno kolizijsko pravilo, katerega namen je le določiti zakonodajo, ki se uporablja v primeru sirot, katerih pokojni roditelj je imel status zaposlene ali samozaposlene osebe, in določiti nosilca, ki mora izplačati dajatve, določene v tej zakonodaji. Njihov namen pa ni določiti vsebinske pogoje upravičenosti do dajatev za sirote. Ker na ravni Unije ni usklajenosti, vsaka država članica ostaja pristojna, da ob upoštevanju prava Unije v svoji zakonodaji določi pogoje za dodelitev dajatev iz sistema socialne varnosti. Iz tega izhaja, da status pokojne zaposlene ali samozaposlene osebe v okviru členov 78(2) in 79(1), prvi pododstavek, navedene uredbe pomeni zgolj navezno okoliščino, ki po eni strani določa uporabo teh določb, po drugi strani pa v povezavi s krajem stalnega prebivališča sirote nacionalno zakonodajo, ki se uporablja.

(Glej točke od 35 do 37, 39, 41 in 42.)

3. Glej besedilo odločbe.

(Glej točki 40 in 41.)

4. Člene 72, 78(2)(b) in 79(1), drugi pododstavek, točka (a), Uredbe št. 1408/71 v različici po spremembi in posodobitvi z Uredbo št. 118/97, kakor je bila spremenjena z Uredbo 1399/1999, je treba razlagati tako, da kadar nacionalna ureditev neke države članice določa, da lahko pravica do dajatev za sirote temelji tako na položaju pokojnega kot tudi na položaju preživelega roditelja, če imata status zaposlene ali samozaposlene osebe, te določbe zahtevajo, da se za seštevanje dob, potrebnih za pridobitev pravice do dajatev v tej državi članici, upoštevajo zavarovalne dobe in dobe zaposlitve, ki jih je preživeli roditelj dopolnil v drugi državi članici. V zvezi s tem je brez pomena, da preživeli roditelj v referenčnem obdobju, določenem za pridobitev te pravice po nacionalni ureditvi, ne more uveljavljati nobene zavarovalne dobe ali dobe zaposlitve v prvi državi članici.

Namen členov od 45 PDEU do 48 PDEU in Uredbe št. 1408/71, sprejete za izvajanje teh členov, je namreč zlasti preprečiti, da bi bil delavec, ki je bil zaradi uveljavljanja svoje pravice do prostega gibanja zaposlen v več državah članicah, brez objektivne utemeljitve obravnavan manj ugodno kot delavec, ki je bil v celotni karieri zaposlen v eni sami državi članici. To, da država članica za ugotovitev obstoja pravice do dajatev za sirote ne bi upoštevala zavarovalnih dob in dob zaposlitve, ki jih je zaposlena ali samozaposlena oseba, državljan te države in preživeli roditelj otroka pokojne zaposlene ali samozaposlene osebe, dopolnila v drugi državi članici, pa bi lahko to osebo postavilo v slabši položaj samo zato, ker je uveljavljala svojo pravico do prostega gibanja, ki je zagotovljena v členu 45 PDEU, in bi jo lahko posledično odvrnilo od tega, da se po smrti svojega zakonca vrne v svojo državo članico izvora, s čimer bi uveljavljala svojo pravico do prostega gibanja na podlagi te določbe ali na podlagi člena 21 PDEU.

(Glej točke 54, 55, 62 in izrek.)